Video ütleb rohkem kui 1000 pilti 22.08.2009
Kui pilt ütleb rohkem kui 1000 sõna, siis video ütleb rohkem kui 1000 pilti. Video läbi saad mingit sisu edasi anda kiiremini, efektiivsemalt ja ka emotsioonirikkamalt. See on lihtsalt kaasahaaravam. Video vaatamine on ka lihtsam ja nõuab vähem pingutust, mistõttu palju veebikasutajaid eelistab video vaatamist teksti lugemisele. Nielsen Online uuringu andmetel vaatab internetis videosid 74% kasutajatest. Mõni aeg tagasi tegin ka siin veebis polli, kus küsisin, et mis formaadis koolitusmaterjale inimesed eelistavad: videot eelistas 52% ja teksti piltidega vaid 25%.
Video kasutamise kasu konversioonimäärale (mitu % külastajatest teeb soovitud tegevust, nt ostab midagi) on samuti tõestatud. Näiteks Wistia, kes kasutab videos oma veebis mitmel pool, teatas 3-4x konversioonimäära kasvust tänu videole. Eelmise aasta FindLaw uuring näitas, et kui keskmine kasutaja külastas 4.8 veebilehte enne kui otsustas mingi advokaadibüroo kasuks, siis video kasutuselevõtuga veebis see vähenes 1.8 peale.
Prominentne video avalehel või kampaanialehel
Üks enim end tõestanud tehnika video läbi müügitulemuste parandamiseks on selle paigutamine kas veebi avalehele või siis oma kampaanialehtedele.
Briti e-kaubanduslahendus GoodBarry kasutab oma avalehel prominentset videot koos lühikese sissejuhatava tekstiga, mis annab põhjuse video vaatamiseks. Video “play” nupu juures on ka üleskutse “watch the video“. Video läbi õnnestub neil saavutada oluliselt suurem wow-efekt kui oleks võimalik mistahes piltide või tekstiga. Näitamine on hoopis teisest klassist kui millestki rääkimine.
Video formaadina pole täna mõtet kasutada midagi muud kui Flashi. Flashi tugi on 99% veebilehitsejates sees ja kasutajad ei pea alla laadima lisapluginaid (mis võib vajalik olla Quicktime, Windows Media vmt formaadi puhul). Ära kindlasti pane videosid veebi üles allalaadimiseks (näiteks .avi või .mpeg formaadis), vaid tee nad otse veebis mängitavaks.
Video tegemine on odav
Sul pole vaja (reeglina) palgata professionaalset videostuudiot koos profikaameratega. Häid screencaste ehk ekraanisalvestisi saad luua näiteks Camtasia Studio või tasuta CamStudio abil. Taskukohase Flip videokaamera abil saab luua veebi jaoks täiesti piisava kvaliteediga videosid. Samuti tõenäoliselt saab kelleltki laenata mõneks päevaks mistahes HD digivideokaamera. Video võid kasvõi üleslaadida YouTube’i või veelgi parem on kasutada mõnda visuaalselt kenamat online videomängijat nagu näiteks Vimeo (Vimeo Plus paketiga saad playerit ka kujundada oma maitsele vastavalt).
Animoto veebiteenuse abil saad luua efektseid videosid, mis kombineeritud sinu poolt valitud fotodest, vahetekstidest ja Animoto mahukast kataloogist valitud taustamuusikast. Seda kasutab ka näiteks meie kodumaine ökoturismifirma Reisid Vabadusse, kus video läbi annab edasi pildikesi Kasashtanist ja Horvaatiast (nende reisisihtkohad). Efekt on oluliselt parem kui lihtsalt teksti ja pildigalerii läbi.
Kuigi video loomine ei pea olema kallis, ei tähenda see, et võiks toota saasta. Jupiter Research uuring näitas, et 60% kasutajatest on vähem tõenäolisemad naasema veebilehele, kus nad nägid saastvideot. 35% kasutajatest kurtis ka, et videod võtavad liiga kaua aega laadimiseks. Mõtle oma video hoolega läbi.
Kas teksti polegi enam vaja?
On ikka. Parima tulemuse saavutad just video ja teksti kombineerimisega. Nielseni uuring näitas, et keskmine külastaja loeb ca 28% teksti (ehk siis libistavad silmadega üle ja haaravad olulisemat). Teiseks oluliseks faktoriks on otsingumootoritele optimeerimine. Kuigi Google on teinud palju tööd universaalotsingu parandamiseks ja videosisu leidmiseks internetis, pole see siiski asendus tekstile su veebis. Kolmandaks külastab teatud osa inimesi su veebi tööajal, mil nad ei saa näiteks heli mängida. Seega kindlasti pööra tähelepanu tekstidele, mis su videosid ümbritsevad.
9 põhjust miks su internetiäri läbi kukub 06.08.2009
Internetiettevõtteid on küll ja veel. Iga keskmine tegelane on elu jooksul sattunud kümnetesse ja sadadesse ning kuulnud veel mõnest sajast. Siia juurde jääb veel kümneid tuhandeid e-ärisid, millest sa kuulnudki pole. Mõned saavutavad edu ja mõned kukuvad läbi. Vaadates peamisi ebaõnnestumiste põhjuseid, koorub välja selline nimekiri: Sa teed sama vana jama. Miski ei panusta su läbikukkumisse rohkem kui kellegi teise kopeerimine. “Mina-ka” tüüpi äri on kõige kehvem idee. SMS- ja internetioksjoneid on kõik kohad täis. Miks sa jälle ühe uue teed? Okei, tee. Kuidas sa erined? Pakkumise aeg on 10 sek pikem? Anneta parem oma ettevõtluskapital heategevusele, on sellest midagigi kasu. Mitu infokataloogi ja meelelahutusportaali meil vaja on? Kui müüd läpakaid või tolmuimejaid, siis jälle sama teema. Kui sinu ja su konkurentide vahel pole fundamentaalseid erinevusi, siis sa konkureerid alati hinnaga. Ja esimesel tuntuks saanud tegelasel on alati eelis su ees. Sa pead alati suutma selgelt vastata küsimusele “miks sina?” ja need eelised peavad olema ka sellised, millest kliendid hoolivad. Sa loodad saada ratsarikkaks mõne kuuga. Ettevõtlus on raske. Väga vähe asju juhtub üleöö. Vaja on pidevat tegutsemist, pingutamist, entusiasmi ja optimismi. Püsivus on see, mis viib sihile. Kurtmise asemel küsi endalt, et mis sa täna tegid edu saavutamiseks. Muidugi püsivusest on vaid kasu kui teed õiget asja… Sa teed vale asja. Tüüpiline untsuminekustsenaarium: tuleb idee – “oh, võiks hakata müüma internetis paberist liblikaid!” ja hakkadki tegema. Mõeldud-tehtud. Teed vinge veebilehe koos kellade ja viledega. Kasutad kõiki paremaid strateegiaid. Web 2.0 taktikad on igapäevases kasutuses. Sul on unikaalne toode, sest keegi teine ei müü paberist liblikaid. Sul on püsivus ja kannatlikkus. Ainuke asi mis on puudu on see, et keegi ei taha neid liblikaid. Keegi ei ole nõus selle eest maksma. Enne uue toote-teenusega alustamist uuri, et kas keegi seda ikka tahab ka. Proovi oma toodet esmalt müüa ilma oma veebileheta, kasvõi mingil laadal. Veendu, et sellele on turg olemas. Su eesmärk pole luua väärtust. Kui sinu prioriteet pole su kliendid ja neile väärtuse loomine, siis sul pikka pidu ei ole. Kehv toode või teenus ei ole tee eduni. Kui sa paned omakasu prioriteediks #1, siis sa teed valesid otsuseid. Sea oma strategeegiad, kliendisuhtlus ja toode kliendist lähtuvaks. Kui sa lood ostjatele väga suurt väärtust, siis see praktiliselt hoolitseb juba kõige muu eest. Tee seda x hulk aega järjest ja veendud, et see töötab. Sinu keskne turundusidee on spämm. Teeme konto Twitteris ja hakkame pasundama iga 30 minuti tagant, et osta meie sokke! Proovin igaühe Facebookis oma sõbraks saada ja siis saadan talle sõnumi, et osta mu toodet! Varastan 100 000 emaili aadressit ja saadan meili, siis kõik ostavad! See ei tööta nii. Spämm on kõige kiirem viis peletada inimesed eemale. Muidugi see töötab teatud tasemeni, aga selle efektiivsus on väga madal ning pole absoluutselt jätkusuutlik. Shortcuti pole olemas. Loo omale kommunikatsioonistrateegia ja asu väärtust looma. Tee nii vähemalt aasta aega jutti ja hakkad väga häid tulemusi nägema. Võti on usaldusväärsuse võitmises ja suhte loomises! Sa paned rõhku valedele asjadele. Selle asemel, et oma veebikujunduses CSS elemente lihvida ja paari kella-vilet lisada, keskendu müügile. Ettevõtlus = müümine. Kui su veebileht ei ole optimeeritud müügile, siis on kehv lugu ja edu ei tule. Viimasepeal ilus disainiauhindu võitev veebileht ei garanteeri vähimalgi määral müügiedu. Müümine on ainus tegevus, mis toob raha sisse ja peab olema alati #1. Sa hoiad kokku valede asjade pealt. Sul pole vaja suurt kontorit kesklinnas, kallist autot, 5 äriülikonda ja teab mida veel. Mida sul on vaja on eelkõige teada, et mida teha müügi saavutamiseks ja seda pikaajaliselt. Investeeri oma turundusteadmistesse ja suurt väärtust loova toote pakkumisele, kõik muu on teisejärguline. Keegi ei leia sind üles. Super toode, vinge veebileht ja kõik muu on olemas. Aga ainult 20 inimest päevas käib su veebilehel. Seda on selgelt vähe. Kasuta kõiki võimalikke vahendeid oma külastatavuse tõstmiseks – otsimootoritele optimeerimine, videoturundus, sotsiaalne meedia, klikipõhised reklaamsüsteemid, artikliturundus, PR, blogimine. Omanda hästi kõik need relvad oma arsenalis! Sul saab raha otsa. Üks peamisi põhjuseid mistahes ettevõtte suremiseks on raha otsa saamine . Hoia oma kulud madalal iga hinna eest, investeeri õigetesse kohtadesse. Keskendu rahavoogudele. Ära palka inimesi enne kui sul on korralikud rahavarud olemas. Ära tee ka liiga optimistlikke plaane, et 6 kuuga hakkab su äri juba end ära tasuma. Ole rahaga ümber käies konservatiivne.
Millised põhjuseid sina veel välja tooks?Loe edasi →
3 päeva kursuse avamiseni 24.11.2008
Nädal aega tagasi ma andsin siin blogis teada, et annan 5 tasuta kohta oma internetiäri kursusele. Tähtajaks antud 7 päeva on möödas, laekus 12 videot. Nagu varem öeldud, pidin valima välja viis videot, mis oli väga raske. Nende viie video autoritega võtan ma isiklikult ühendust mõne päeva pärast. Suur aitäh kõigile osavõtjatele.
3 päeva jäänud kursuse avamiseni. Eelregistreeri end siin.Loe edasi →
TubeMogul – vahend videoturunduse jaoks 29.10.2008
Nüüd kus YouTube saab rohkem päringuid kuus kui Yahoo peaks iga turundaja mõtlema rohkem videoturunduse peale. Seda eriti, kui sinu toode on suunatud eelkõige nooremale sihtgrupile, kelle jaoks videoformaat on eelistatuim. Eestis seda ei tee peaaegu keegi veel, seega paljudel oma nishis esimese tulija eelis ka.
Ma ise just ühe oma uue projektiga panen sellele palju rõhku ja katsetan, mis töötab ja mis mitte. Üks hea leid, millest tahtsin teada anda on vahend nimega TubeMogul.Loe edasi →